Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, Ministerstvo školstva, vedy, výskumu a športu Slovenskej republiky predkladá na rokovanie vlády Slovenskej republiky materiál „Návrh poslancov Národnej rady Slovenskej republiky Ľubomíra Petráka, Mojmíra Mamojku a Ľubice Roškovej na vydanie zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 987)“.
 
Všeobecne
 
Cieľom poslaneckého návrhu zákona je  upraviť príslušné ustanovenia zákona č. 172/2005 Z. z. tak, že sa v rámci posudzovania splnenia technických a formálnych podmienok žiadostí predkladaných na základe verejných výziev na predkladanie projektov výskumu a vývoja zavedie štandardná 14-dňová lehota, v rámci ktorej sa umožní žiadateľovi odstrániť prípadné technické nedostatky žiadosti.  
 
V súčasnej právnej úprave § 19 uvedeného zákona takáto možnosť chýba a žiadosti musia byť v prípade formálnych pochybení  automaticky vyradené. Požiadavka na úpravu zákona vyplynula zo skúseností z praxe v rámci vyhodnocovania výziev Agentúry na podporu výskumu a vývoja na podávanie projektov. Doplnením možnosti opraviť technické nedostatky žiadosti sa zabráni tomu, aby boli automaticky vyraďované žiadosti, ktoré ponúkajú perspektívne riešenia v oblasti výskumu a vývoja len z dôvodu formálnych pochybení predkladateľa.  
Stanovisko
Ministerstvo školstva, vedy, výskumu a športu Slovenskej republiky súhlasí s predloženým poslaneckým návrhom zákona.
 
Plne sa stotožňujeme s návrhom poslancov na riešenie problému absentujúcej možnosti opravy formálnych nedostatkov v žiadosti o projekt výskumu a vývoja v rámci výziev APVV. Tento problém je vnímaný tak zo strany komunity výskumu a vývoja ako aj predstaviteľov samotnej APVV, preto podporujeme prijatie poslaneckého návrhu zákona. Legislatívnu zmenu je potrebné schváliť čo najrýchlejšie s ohľadom na nové pripravované programy APVV,  v rámci ktorých by sa už táto zmena mala uplatniť. Predložený poslanecký návrh zákona preto považujeme za vhodnejšiu z časového hľadiska ako riešenie tohto problému v rámci komplexnej novely zákona č. 172/2005, ktorá má byť predložená na rokovanie vlády SR až v októbri 2014.
 
Zároveň sa stotožňujeme s predloženou Doložkou vybraných vplyvov, z ktorej je zrejmé, že návrh zákona nemá vplyv na rozpočet verejnej správy, nemá vplyv na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti. 
Legislatívno-technické pripomienky
Ministerstvo školstva, vedy, výskumu a športu SR si k predloženému návrhu zákona uplatňuje tieto legislatívno-technické pripomienky:
1.	V názve návrhu žiadame vypustiť slová „a dopĺňa“.
2.	Úvodnú vetu návrhu navrhujeme doplniť o citácie všetkých predchádzajúcich noviel právneho predpisu a na konci odporúčame vypustiť slová „a dopĺňa“.
3.	V návrhu zákona je potrebné zrušiť označenie prvého bodu, nakoľko návrh neobsahuje ďalšie novelizačné body
4.	Na začiatku prvej vety je potrebné pred slovo „Poskytovateľ“ vložiť označenie odseku „(1)“.
5.	V druhej vete odporúčame vypustiť slová „V prípade“ z dôvodu nadbytočnosti.
6.	V štvrtej vete odporúčame vypustiť slovo „ konkrétne“ z dôvodu nadbytočnosti.
7.	Na konci novelizačného bodu je potrebné doplniť úvodzovky a bodku.

Dňa 26. mája 2014 materiál prerokovala Rada vlády SR pre vedu, techniku a inovácie, pričom materiál vzala na vedomie a podporila návrh poslancov na úpravu príslušného ustanovenia zákona č. 172/2005 Z.z.

Materiál bol predmetom medzirezortného pripomienkového konania v dňoch 2. júna 2014 až 10. júna 2014 (7 pracovných dní), v rámci ktorého boli uplatnených 11 obyčajných pripomienok.

Záver 
 
Na základe vyššie uvedeného Ministerstvo školstva, vedy, výskumu a športu Slovenskej republiky odporúča vláde Slovenskej republiky vysloviť súhlas s predloženým  návrhom poslancov Národnej rady Slovenskej republiky Ľubomíra Petráka, Mojmíra Mamojku a Ľubice Roškovej na vydanie zákona, ktorým sa mení a dopĺňa zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (tlač 987) s pripomienkami prijatými na rokovaní vlády.